Beszámoló a Magyar Aktuárius Társaság 2003/2004 évi tevékenységéről

Az alábbiakban a munkatervi pontoknak megfelelően számolunk be társaságunk tevékenységéről.
1.	A MAT továbbképzéseinek megszervezése
Ősszel rendkívüli közgyűlésünk elfogadta a szakmai továbbképzési rendszert. Eddig még a MAT a szokásos rendezvényein kívül nem szervezett saját továbbképzéseket, viszont több rendezvényt akkreditált. 
2.	A MAT folyamatos aktív részvétele a tágabban értelmezett biztosítási közéletben, beleértve az önkéntes és kötelező pénztárakat, illetve a társadalombiztosítási rendszereket is. Véleménynyilvánítás és érdekképviselet az aktuárius szakmát érintő valamennyi kérdésben.
A Pénzügyminisztérium biztosítási ügyekben illetékes főosztályával megfelelő kapcsolatot építettünk ki. Kikérték véleményünket a technikai kamatlábról szóló rendelet tervezetéről, javaslatainkat várhatóan figyelembe is veszik. A Biztosítási törvény és a számviteli kormányrendelet módosításával kapcsolatban véleményt küldtünk, de a megbeszélésekbe nem vontak be minket. Abból a célból, hogy a készülő jogszabályokat minél szakszerűbben véleményezhessük, az ügyvezetőség létrehozta a MAT Biztosításszabályozási Bizottságát Hanák Gábor vezetésével. A bizottságban munkájában többen aktívan részt vesznek.
A PSZÁF és a MAT létrehozta közös munkacsoportját az EU Solvency II. projekttel kapcsolatban. Örültünk a PSZÁF ilyen irányú kezdeményezésének, mivel lehetséges, hogy az adott projekt jelentősen hatással lesz a biztosítóknál és nyugdíjpénztáraknál dolgozó kollégáink feladataira.
Az egészségügyi reformmal kapcsolatban még nem érkezett hozzánk megkeresés. 
3.	A MAT honlapjának megújítása
Ősszel frissítettük honlapunkat, de azóta a rendszeres megújítás nem végeztük el. Reményeink szerint a közgyűlés időpontjára már működőképes lesz a honlap új változata, mely már csak tagoknak szóló részeket is fog tartalmazni.
4.	Aktív részvétel a nemzetközi aktuárius szervezetek munkájában
Tevékenységünket a nemzetközi porondon a korábbiaknak megfelelően, enyhén növekvő aktivitással végeztük.
2003 júniusában sikeresen adtunk otthont Budapesten a GC Pension Models in Europe című kollokviumának, és hasznos volt részvételünk is; Matits Ágnes sikeres előadást tartott.
2003 októberében Hanák Gábor képviselte a MAT-ot a GC éves közgyűlésén.
2003 novemberében Kovács Erzsébet felkért előadó volt az IAA és GC Berlinben szervezett közös konferenciáján.
A MAT tagjaként Arató Miklós, Hanák Gábor, Kovács Erzsébet, Kováts Antal és Tatai Ágnes vett részt az IAA által a Közép és Kelet-Európai országok aktuáriusai számára szervezett Dubrovniki konferencián 2004 áprilisában; Hanák Gábor és Tatai Ágnes előadást tartott.
2004. áprilisában Kováts Antal vett részt a MAT képviseletében a Német Aktuárius Társaság közgyűlésén.
A számunkra fontos két nemzetközi szervezet, a GC ill. az IAA egyes szakmai bizottságaiban (Kerényi István /Insurance/, Kováts Antal /Education/, Matits Ágnes /Pension/ és Szabó József /Investment/ ill. Horváth Gyula /Insurance Regulation/, Kovács Erzsébet /Education/ és Varga Tamás /Social Security/) való részvételünk még nem tudta felvenni azt a ritmust, amelyet a közeljövőben várható jelentős változások miatt a MAT feltétlen szükséges erőteljesebb szerepvállalása megkövetelt volna. A fokozottabb szerepvállalás anyagi fedezete sajnos még nem megoldott.
5.	Szakmai programok szervezése
Újraindítottuk a MAT Klubot. A rendszeresen megtartott összejövetelek érdekesek voltak, az általában nem túl nagy számú résztvevő (általában 10 körüli) aktív vitát folytatott.
Beindítottuk feladatmegoldó versenyünket, egyelőre mérsékelt részvétellel (eddig egy résztvevő), de továbbra is folytatni akarjuk.
6.	A társaság jogi helyzetének rendezése
Az új tisztségviselők, a módosított alapszabály bejelentése nem történt meg.
7.	A MAT könyvtár támogatása
3 szakkönyvvel gyarapodott a MAT könyvtára.
8.	A 2004. évi Altenburger Gyula Szimpózium és hagyományos rendezvényeink megszervezése
Az őszi kiránduláson és újévi vacsorán hagyományosan jó volt a hangulat. Az idei szimpóziumunkat ünnepire tervezzük és rangos előadókat hívtunk meg.
9.	Az Ügyvezetőség módosítja a tagfelvételi javaslattevő eljárásait
Az Ügyvezetőség kidolgozta új tagfelvételi javaslattevő eljárását.

Összefoglalva elmondhatjuk, hogy egyre több tagunk vesz részt aktívan a társaság életében. Az Akkreditációs, Biztosítás Szabályozási, Feladatmegoldó, Jelölő Bizottságok, Solvency II munkacsoport tagjai, képviselőink az IAA és Groupe Consultatif bizottságaiban rendszeresen végeznek munkát a társaság érdekében. Többen hozzászólnak a Biztosítás Szabályozási Bizottságban folyó munkához és többen vállaltak előadást, vagy vitaindítót a MAT Klubon.
Természetesen nem gondoljuk, hogy a társasági életen nem lehetne tovább javítani. Késlekedtünk a honlap megújításával és nem rendeztük jogi helyzetünket.
Fontosnak tartjuk, hogy ősztől már a MAT is szervezzen szakmai továbbképzéseket. Jó lenne, ha a nyugdíjpénztárakkal, társadalombiztosítással kapcsolatos kifejezetten szakmai vitákban is részt tudnánk venni.

Budapest, 2004. május 7.	

a MAT Ügyvezetősége